Datum: 26.09.2019. **SAOPŠTENJE ZA MEDIJE**

**Počinje emitovanje TV kviza „Nauči se čovječe“**

***Zabava za cijelu porodicu koja se ne propušta***

U prostorijama Radio-televizije Republike Srpske predstavljen je veliki projekat pod nazivom „Nauči se čovječe“. Riječ je o zabavno-edukativnom TV kvizu za cijelu porodicu, čiju ćete svaku sljedeću epizodu isčekivati s nestrpljenjem navijajući za svoje favorite.

Kviz “Nauči se čovječe”, čiji koncept podsjeća na poznatu igru “Ne ljuti se čovječe” od učesnika zahtjeva visok nivo znanja i brojnih vještina. Učešće u kvizu uzele su 32 škole iz 28 opština Republike Srpske, sa po dva tima od šestog do devetog razreda. Kroz veoma interesantan format pokazali su svoje znanje iz srpskog jezika, geografije, istorije i opšte kulture, odgovarajući na više od 2.000 pitanja iz nastavnog plana i programa ovih razreda.

Premijera kviza je zakazana na programu RTRS-a za 28. septembar, a moći ćete da ga pratite subotom od 20 časova i 15 minuta kada se emituje prvi dio i nedjeljom od 18 časova i 15 minuta kada će biti emitovan drugi dio.

„Odlučili smo da našim gledaocima ponudimo izuzetno kvalitetan dječiji zabavno-edukativni sadržaj kakav do sada nisu imali priliku da gledaju, riječ je o jedinstvenom projektu u regionu. Iako bih napomenuo da je TV kviz “Nauči se čovječe“ namijenjen svim uzrastima, odnosno cijeloj porodici“, izjavio je Draško Milinović, generalni drektor Radio-televizije Republike Srpske.

Podrška kompanije m:tel kvizu „Nauči se čovječe“ koji je jedan od najvećih projekata u regionu koji edukuje kroz zabavne sadržaje bila neupitna od samog početka.

„U kompaniji m:tel nastojimo pratiti i biti deo upravo ovakvih projekata koji sabiraju niz društveno odgovornih elemenata poput promocije znanja, istinskih vrednosti, a, rekao bih, najvažnije od svega je što je to namenjeno našim najmlađima“, rekao je ovim povodom Marko Lopičić, generalni direktor kompanije m:tel.

Autori i voditelji projekta su poznati glumački par Nenad Okanović - Oki i Bojan Ivković - Boki. Dinamičnoj atmosferi kviza doprinosi i takmičenje u plesu, za koje su zaduženi internacionalni plesač i koreograf Horhe Luis Garmendia – Tito, u ulozi plesnog instruktora i Ana Mazalica, višestruko nagrađivana plesačicai koreografkinja u ulozi plesnog žirija.

TV kviz „Nauči se čovječe“ sniman je u koprodukciji sa ETM produkcijom i u saradnji sa Ministarstvom prosvjete i kulture i Republičkim pedagoškim zavodom, a uz podršku Predsjednice i Vlade Republike Srpske.

Veliko finale snimaće se krajem decembra ove godine, a do tada pratite kviz i bodrite svoje favorite!